**Ірына Бароўская**

**«ТЫ ЧУЕШ, КРАІНА, МОЙ ГОЛАС...»**

**Кароткі агляд песенна-паэтычнай творчасці Аркадзя Куляшова**

Спадчына Аркадзя Куляшова – яскравы этап развіцця не толькі нацыянальнай паэзіі ў цэлым, але і беларускай песеннай лірыкі ў прыватнасці. I гэта нягледзячы нават на тое, што, у параўнанні з некаторымі паэтамі-песеннікамі, колькасць тэкстаў А. Куляшова, пакладзеных на музыку, можна пералічыць па пальцах. Аднак тут якраз той выпадак, калі колькасныя паказальнікі не спрацоўваюць, бо ў дзеянне ўступаюць зусім іншыя, больш істотныя складнікі.

У розныя часы кампазітары імкнуліся засвоіць эпіку А. Куляшова з дапамогай музыкі: А. Багатыроў «Зямля і мора», «Кожны мае свой бор»; I. Любан «Мы проста кахалі»; I. Жукоўскі «Бярозка»; I. Лучанок «Алеся», «Ты ўспомні ўсё» і іншыя. Па матывах паэмы «Песня аб разведчыках» Г. Вагнер у 1967 годзе стварыў тэлеоперу «Ранак». Музыкі з гурта «Аналіз» пісалі рок-оперу паводле прыгодаў савецкага жаўнера А. Рыбкі (галоўнага героя паэмы «Сцяг брыгады»).

Станаўленне Аркадзя Куляшова як паэта ішло поруч з песняй, якая ўвайшла ў яго жыццё з дзяцінства. Ягоны бацька ў маладыя гады спяваў у Маскве ў народным хоры, маці таксама любіла песню, і гэтай любоўю шчодра надзялілі сыночка. У сваю чаргу, як згадвае дачка паэта Валянціна, ёй з маленства бацька заўсёды перад сном спяваў беларускія, рускія, украінскія песні. Такая прыхільнасць у нейкай ступені тлумачыцца і сямейнай легендай: ягоны прадзед Фелікс Мільта быў сынам арганіста-італьянца, якога пан Галынскі прывёз з Польшчы ва ўніяцкую царкву Стараселля на Магілёўшчыне. Гэты факт у пэўнай ступені цешыў самалюбства паэта, хаця ён не акцэнтаваў на ім ўвагі, бо не хацеў, у адрозненне ад многіх, каб у вытоках ягонага таленту бачыўся знешні выток.

З самых ранніх вершаў песня пачала жыць у ягоных радках: «юнацкая песня аб светлай долі», «заплялася *песня*, заплялася ў ніцях», «хочацца мне *песні* вясёлыя слухаць душой» (1927 год); «*песню* лета над ракою заспявалі каласкі», «у вершах іх *спеў* звініць», «як *песню* маці разумее сын» (1928); загалоўкі паасобных твораў: «Па песню, па сонца» (1930), «Сустракайце маладых песнямі» (1931), «Песня лістаносца» (1938), паэмы «Песня аб слаўным паходзе». А верш «Песня перамог» увесь пабудаваны на тым, як людзі і нават прырода пяюць песню маладую аб жывой зямлі. Невыпадкова, што зборнік 1932 года так і называўся «Па песню, па сонца!», бо паэт ураўнаважваў гэтыя вялікія паняцці.

З усіх песняў, напісаных на словы А. Куляшова, найперш згадваецца «Алеся», якая не менш вядома пад загалоўкам «Бывай, абуджаная сэрцам дарагая» (па першым радку верша) ці нават проста адным сумна-прыгожым словам «Бывай...» як у арыгінале. I гэта заканамерна, бо вакол унікальных выдатных з’яваў мастацтва заўсёды існуюць легенды. Памятаю, у мае школьныя гады існавала паданне, што паланез «Развітанне з радзімай» быў напісаны невядомым аўтарам за некалькі хвілінаў: адразу пасля таго, як аўтару адмовіла ў каханні ягоная абранніца. Імгненна выліліся гукі неўміручай мелодыі, а потым малады кампазітар застрэліўся. Хаця ў жыцці ўсё было зусім не так, але легенда вельмі хвалявала юнацкія сэрцы, асабліва калі гучала дзіўная музыка.

Славутая песня «Алеся» з’явілася ў 1972 годзе, калі верш А. Куляшова патрапіў на вочы і ў душу таленавітага Ігара Лучанка. Праз тры дні «Песняры» заспявалі новы хіт, які ўскалыхнуў увесь былы Савецкі Саюз. Песня ўвайшла ў гісторыю як «Алеся» (можа таму, што так звалі жонку кампазітара). А вось сам тэкст (як цяпер гавораць) з’явіўся ў 1928 годзе, таксама імгненна і раптоўна.

Гаворыцца, што з песні слова не выкінеш. Ігар Лучанок разам з «Песнярамі» скараціў тэкст «Алесі» амаль напалову: з сямі катрэнаў засталося толькі чатыры, па сутнасці, нават тры, бо другі і чацвёрты паўтараюцца, што тлумачыцца спецыфікай музычнага твора. I, як гэта ні дзіўна, твор не прайграў, агульная мастакоўская задума рэалізавалася цалкам – узнікла цудоўная мелодыя. А пазбаўленне ад вобразаў «зялёнага калосся, што гайдала на сцежках ростані адзінокі сум паэта», як і звароты-закляцці да каханай: «ці помніш першае нясмелае прызнанне», «суровы позірк твой і мой нямы адчай» дапамагае засяродзіць увагу слухача на велічы кахання, дзе няма месца папрокам і жальбе. Па-майстэрску знойдзены эфект запаволенасці дзеяння ў структуры верша (якраз у хвіліну расстання і нарадзіўся сапраўдны паэт, які шасцістопным ямбам, аб якім на той час зусім не меў ніякага ўяўлення, праспяваў сваю тугу па гэтым адвечным людскім пачуцці) значна ўзмацняецца мелодыкай, надаючы песні ўзнёсласць і элегійнасць.

Некалі Дантэ сказаў, што «каханне валодае настолькі магутнай сілай, што прымушае рухацца сонца і зорныя скляпенні». У песні «Парушыўшы законы прыцягнення» (кампазітар Л. Вольскі) А. Куляшоў блізкі да вялікага італьянца сцвярджэннем, што каханне адмаўляе звыклыя рэчы, у свеце кахання ўсё заснавана не на гармоніі, а на антытэзе – адмаўленні: *Існуем мы з табой як выключэнне, Мая любоў, – як свет і антысвет*.

Яны, закаханыя, не ходзяць адной сцежкай; дзеляць соль, а не хлеб, бо знешне нават падобныя на маскі, што сімвалізуюць тэатр: адна – радасная, другая ж – засмучоная: *Ты сустракаеш смутак мой усмешкай I смуцішся, калі міне мой боль* [1].

Аднак, як матэрыя і антыматэрыя, як электрон і пратон, як жыццё і смерць, яны не могуць існаваць паасобку: *Аднак зямля б мая асірацела і ўвесь сусвет ахутала б імгла, Каб, выбухнуўшы раптам, адляцела Ты ў невядомасці з хуткасцю святла*.

Выразна па-новаму гаворыць сталы ўжо мужчына Аркадзь Куляшоў пра сум расстання ў цыкле «Сівая яблыня грому». Наш сучаснік добра зразумеў унутраную сутнасць творчага выдатнага паэта, бо і зоркі, як і ўсё вялікае, здзяйсняюць свой велічны кругабег у не менш велічнай цішыні. Толькі так можна супакоіцца, засяродзіцца, пабыць сам-насам з тым дарагім і вечным, што застанецца назаўсёды з табою, хоць на самой справе знікла назаўсёды, растала ў смузе гадоў: *Згадай усё, што сэрцу міла, Што сэрцу дорага было. Забудзь, што ўсё адгаманіла, Адкукавала, адышло*.

Рэху былога кахання ніколі не вярнуцца ні да яе, ні да яго, як забудзецца кукаванне зязюлі раніцай у бары, аднак памяць бяссільна перад сэрцам, што «адгукнецца адно другому па вясне».

А. Куляшоў услед за Я. Купалам яскрава сцвярджае, што ў песні не заўсёды дамінуе музычны пачатак, а тэкст служыць толькі для аздобы. Ён практычна даказаў, што музыка і слова – раўназначныя і роўнавялікія, бо гэта два крылы, толькі пры наяўнасці якіх птушка натхнення можа ўзняцца ў нябёсы.

З імем Куляшова звязана і станаўленне новага этапу беларускай ваеннай песеннай лірыкі. У час Вялікай Айчыннай вайны існавалі два асноўныя напрамкі адлюстравання – публіцыстычны (Я. Колас) і лірычны (Я. Купала). А. Куляшоў пэўны час знаходзіўся ў сферы ўплыву масавай савецкай ваеннай песні: разам з кампазітарам М. Смузікавым напісаў «боевой гимн» 11 арміі і «Песню нашего соединения», а таксама «Песню о безымянном герое». Аднак якраз Куляшоў увёў у нацыянальную паэзію, а затым і песенную лірыку сапраўдны драматызм суровай народнай балады, што праявілася найперш у «Камсамольскім білеце» і «Баладзе аб чатырох заложніках» (музыка У. Мулявіна). Балада адрозніваецца ад іншых паэтычных жанраў не столькі ў выбары жыццёвага матэрыялу, колькі ў самім падыходзе да яго адлюстравання. Аўтар балады выбірае такое здарэнне, якое набывае ўсеагульнае значэнне не толькі для саміх персанажаў, але для цэлага сацыяльнага ці нават нацыянальнага калектыву, для яе чытачоў і самога паэта. Такое здарэнне лепш за ўсё назваць падзеяй, бо далёка не заўсёды першае можа дасягнуць маштабу другога. А. Куляшоў па-новаму выкарыстаў важнейшыя дасягненні жанру і праз смерць уславіў жыццё.

Баладная паэтыка надзвычай антыгэтычная, схільная да спалучэння супрацьлеглых паняццяў: знішчэнне – адраджэнне, ураджай – пагібель, жыта – смерць. Таму герояў балады Куляшова вядуць на смерць праз жытнёвую сцежку, з-за гэтага складваецца ўражанне, што дзеянне адбываецца на авансцэне гісторыі. Да апошняга імгнення не ўсведамляе свае будучыні (хутчэй нябудучыні) сыночак Міная, супакоены ласкавай няпраўдай цёткі (спі, засні, суцяшае кабета), таму перад смерцю «хлопчык рад і сонцу, і волі». У. Мулявін здолеў захаваць у музыцы да балады і яе выкананні адметнасць зачыну твора: перарывісты рытм, які нагадвае аповед чалавека праз слёзы, тады не хапае паветра і словы становяцца падобнымі на ўсхліп. Вось чаму песня ў выкананні «Песняроў» уражвала слухачоў.

Свет Куляшова – свет сапраўднай змястоўнай і пранікнёнай паэзіі, што вызначаецца ўнутранай паслядоўнасцю і мастацкай сабранасцю, адзінствам жыццёвага вопыту і мастацкага светапогляду, арганічнай суаднесенасцю жыццёвых і творчых ісцін.

Аркадзь Куляшоў – паэт глыбока лірычны, які стварыў свой непаўторны паэтычны свет; які жыў літаратурай і ўкладваў у яе сваю трапяткую душу; які здолеў істотна ўзбагаціць выяўленчыя магчымасці літаратуры, асабліва нашай лірыкі і паэтычнага эпасу. Творы яго не старэюць. Зварот да яго мілагучнага слова будзе, несумненна, працягвацца, але і зробленае назаўсёды застанецца ў скарбонцы нацыянальнай культуры.

***Бароўская, І. «Ты чуеш, краіна, мой голас...»: кароткі агляд песенна-паэтычнай творчасці Аркадзя Куляшова / Ірына Бароўская // Творчасць Аркадзя Куляшова ў дыялогу славянскіх літаратур: традыцыі, наватарства, нацыянальная адметнасць : матэрыялы Міжнароднай навуковай канферэнцыі (да 100-годдзя з дня нараджэння Аркадзя Куляшова), Мінск, 29 студзеня 2014 г. / Цэнтр даследаванняў беларускай культуры мовы і літаратуры Нацыянальнай акадэміі навук Беларусі. – Мінск : Права і эканоміка, 2014. – С. 152–154.***